Heelwat is nou al geskryf oor die geskiedenis van die African National Congress (ANC) in sy honderdjarige bestaan, maar verbasend genoeg bestaan daar geen oorsig van hierdie werk nie. Hierdie artikel verskaf 'n oorsig van sommige van hierdie historiografie waarna dit oorgaan na 'n bespreking van twee belangrike onlangs-verskene monografieë, een deur Peter Limb oor die vroeë jare van die ANC en die ander deur Susan Booysen oor die 18 jaar wat dit aan bewind is. Limb se boek word gekenmerk deur die gebruik van nuwe bronne om 'n gedetailleerde verhaal te vertel van wat die ANC op plaaslike vlak verrig het, en dit is 'n boek wat lank sy belangrikheid sal behou. Booysen se boek is ewe gedetailleerd, maar is nie gebaseer op dieselfde tipe bronmateriaal nie, en is daarom gevolglik nie in staat om die ANC van die onlangse verlede in dieselfde perspektief te sien nie. Ons sal meer leer oor die ANC se bewindsjare uit die memoirs van sleutelfigure wat beskikbaar word, waarvan een deur wyle Kader Asmal, wat onder andere vertel van sy wedervaringe as Minister van Watersake en Bosbou onder Mandela en toe as Minister van Opvoeding in die Mbeki-kabinet.